રાજકોટ તા. ૧૨ : શહેરમાં મચ્છર જન્ય ડેન્ગ્યુ - મેલેરિયાનો રોગચાળો બેકાબુ બન્યો છે ત્યાં મ્યુ. કોર્પોરેશન દ્વારા વધુ એક વખત 'વન-ડે થ્રી વોર્ડ' ઝુંબેશ શરૂ કરવામાં આવી રહી છે. આ અંગે સત્તાવાર યાદીમાં જણાવાયા મુજબ મહાનગરપાલિકા દ્વારા શહેરના નાગરિકોની આરોગ્યલક્ષી અને સફાઈલક્ષી કામગીરીને પ્રાધાન્ય આપવામાં આવે છે. આપણું રાજકોટ સ્વચ્છ રાજકોટ સ્વસ્થ રાજકોટ રહે તે ધ્યાનમાં રાખી રાજકોટ મહાનગરપાલિકા દ્વારા 'વન ડે થ્રી વોર્ડ' સ્વચ્છતા તથા આરોગ્યલક્ષી ઝુંબેશ શહેરના તમામ વોર્ડમા યોજાય તેવું આયોજન. આ અંગે માહિતી આપતા ડે.મેયર અશ્વિનભાઈ મોલીયા, સ્ટેન્ડિંગ કમિટી ચેરમેન ઉદયભાઈ કાનગડ જણાવે છે કે, હાલમાં ચોમાસું વિદાય લેવાની તૈયારી છે. તેમજ જન્માષ્ટમીના તહેવારો પણ પૂર્ણ થયા છે હવે શહેરમાં ફરી આરોગ્ય અને સફાઈલક્ષી જાગૃતતા માટે શહેરના તમામ વોર્ડમાં સમયાંતરે ઝુંબેશ યોજાય તે જરૂરી છે.